รบกวนสอบถามหน่อยค่ะ เมื่อตอนเช้าลุกจากที่นอนเร็ว แล้ววูบ เวียนหัว บ้านหมุน พอนอนแล้วไม่มีอาการ แต่ลุกนั่งแล้วเป็น เลยฝืนลุกนั่งซะพักก็หาย แต่พอนอนลงไปใหม่กลับมีอาการเวียนหัว บ้านหมุน แบบนี้คืออาการอะไรคะ
สวัสดีค่ะ อาการเวียนหัว แบ่งออกเป็น1. กลุ่มที่มีอาการมึนหัว (dizziness) โดยอาจรู้สึกเหมือนศีรษะเบาๆ ลอยๆ มึนงง คล้ายจะหน้ามืด แต่ไม่มีอาการบ้านหมุน หรือสิ่งรอบตัวหมุน มักสัมพันธ์กับแรงดันเลือดและปริมาณเลือดที่ไปเลี้ยงสมองไม่เพียงพอ สาเหตุได้แก่- การเปลี่ยนท่าทางเร็วไป เช่นนั่งหรือนอนอยู่แล้วลุกขึ้นทันที- จากการขาดน้ำในร่างกาย เช่น ไข้ ท้องเสีย อาเจียน เสียเลือดประจำเดือนมากกว่าปกติ- มีภาวะโลหิตจาง- เป็นอาการร่วมของโรคอื่นๆ เช่น ไข้หวัด ภูมิแพ้- จากความเครียด วิตกกังวล พักผ่อนไม่เพียงพอ นอนไม่หลับ2. อาการเวียนศีรษะแบบบ้านหมุน (vertigo) คืออาการที่รู้สึกเหมือนสิ่งแวดล้อมรอบตัวหมุนได้ แม้ว่าจะยืนหรือนั่งอยู่กับที่ หรือตัวเองหมุน ทั้งที่ไม่มีการเคลื่อนไหวใดๆ ซึ่งอาจทำมีเดินเซ ล้ม หรือทรงตัวไม่ได้ รวมไปถึงรู้สึกคลื่นไส้ อาเจียน มีการเคลื่อนไหวที่ผิดปกติของลูกตา ตากระตุก และอาการเกี่ยวกับการได้ยินเสียง เช่น หูอื้อ เสียงดังรบกวนในหู สาเหตุได้แก่- โรคของหู เช่น ตะกอนหินปูนในหูชั้นในหลุด หรือ โรคหินปูนในหูชั้นในเคลื่อน (BPPV) โรคน้ำในหูไม่เท่ากัน (Meniere's Disease) หูชั้นในอักเสบ (labyrinthitis) เป็นต้น- เนื้องอกของเส้นประสาทหู (vestibular schwannoma)- เนื้องอกในสมอง- ความผิดปกติของระบบไหลเวียนโลหิตที่ทำให้เลือดไปเลี้ยงสมองรวมถึงระบบประสาททรงตัวไม่พอ โดยจะเกิดในผู้ที่มีไขมันในเลือดสูง ความดันโลหิตสูง สูบบุหรี่ เป็นเบาหวาน หัวใจเต้นผิดจังหวะ โรคหลอดเลือดหัวใจตีบ โรคกระดูกคอเสื่อม เป็นต้นในเบื้องต้นควรนอนหลับพักผ่อนให้เพียงพอ เปลี่ยนท่าทาง เช่น จากนอนเป็นนั่ง จากนั่งเป็นยืน จากนั่งเป็นนอนอย่างช้าๆ ดื่มน้ำเยอะๆ หลีกเลี่ยงเครื่องดื่มที่มีแอลกอฮอล์และคาเฟอีน เป็นต้น หากยังคงมีอาการเวียนหัวต่อเนื่อง แนะนำควรไปพบแพทย์เพื่อตรวจและรักษาค่ะ